
Text rozhodnutia
Súd: Krajský súd Prešov Spisová značka: 3CoE/35/2016 Identifikačné číslo súdneho spisu: 8611208303 Dátum vydania rozhodnutia: 30. 08. 2016 Meno a priezvisko sudcu, VSÚ: JUDr. Eva Šofranková ECLI: ECLI:SK:KSPO:2016:8611208303.2 Uznesenie Krajský súd v Prešove v senáte zloženom z predsedníčky senátu JUDr. Evy Šofrankovej a členiek senátu JUDr. Antónie Kandravej a JUDr. Elišky Wagshalovej v exekučnej veci oprávneného Sociálna poisťovňa so sídlom v Bratislave, pobočka Svidník, Ul. Sov. hrdinov 121, Svidník, IČO : 30 807 484, proti povinnému V. K., nar. XX.XX.XXXX, N. K. X, o vymoženie 534,95 eura s príslušenstvom, o odvolaní povinného proti uzneseniu Okresného súdu Svidník č. k. 3Er 899/2011 - 22 zo dňa 19.09.2013 a proti uzneseniu č. k. 3Er 899/2011 - 25 zo dňa 19.09.2013 jednohlasne takto r o z h o d o l : O d m i e t a odvolanie povinného proti uzneseniu č. k. 3Er 899/2011 - 22 zo dňa 19.09.2013. O d m i e t a odvolanie povinného proti uzneseniu č. k. 3Er 899/2011 - 25 zo dňa 19.09.2013. o d ô v o d n e n i e : 1. Okresný súd Svidník (ďalej len „súd prvej inštancie“ alebo „exekučný súd“) napadnutým uznesením č. k. 3Er 899/2011 - 22 zo dňa 19.09.2013 zamietol námietky povinného proti exekúcii. Napadnutým uznesením č. k. 3Er 899/2011 - 25 zo dňa 19.09.2013 zamietol námietky povinného proti trovám exekúcie. 2. V zákonom stanovenej lehote podal proti uzneseniam odvolanie povinný. Namietal, že o námietkach rozhodoval vyšší súdny úradník, hoci mal rozhodovať sudca. Preto považoval rozhodnutia za nezákonné a predčasne vydané. 3. Krajský súd v Prešove (ďalej len „odvolací súd“) príslušný na rozhodnutie o odvolaní (§ 34 zákona č. 160/2015 Z.z. Civilného sporového poriadku účinného od 01.07.2016, ďalej len „CSP“), vzhľadom na včas podané odvolanie, preskúmal napadnuté rozhodnutie, ako aj konanie mu predchádzajúce v zmysle zásad vyplývajúcich z ust. § 379 a nasl. CSP, bez nariadenia pojednávania (§ 385 CSP a contrario) a dospel k záveru, že odvolanie je potrebné odmietnuť. 4. Podľa § 470 ods. 1 CSP, ak nie je ustanovené inak, platí tento zákon aj na konania začaté predo dňom nadobudnutia jeho účinnosti. Podľa § 470 ods. 2 CSP, právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. Ak sa tento zákon použije na konania začaté predo dňom nadobudnutia účinnosti tohto zákona, nemožno uplatňovať ustanovenia tohto zákona o predbežnom prejednaní veci, popretí skutkových tvrdení protistrany a sudcovskej koncentrácii konania, ak by boli v neprospech strany. Podľa § 9a ods. 1 Exekučného poriadku, ak to povaha veci nevylučuje, v konaní podľa tohto zákona sa primerane použijú ustanovenia Civilného sporového poriadku. Podľa § 355 ods. 2 CSP, proti uzneseniu súdu prvej inštancie je prípustné odvolanie, ak to zákon pripúšťa. Podľa § 386 písm. c) CSP, odvolací súd odmietne odvolanie, ak smeruje proti rozhodnutiu, proti ktorému nie je odvolanie prípustné. Podľa § 50 ods. 1 Exekučného poriadku, povinný môže vzniesť u exekútora povereného vykonaním exekúcie do 14 dní od doručenia upovedomenia o začatí exekúcie námietky proti exekúcii, ak po vzniku exekučného titulu nastali okolnosti, ktoré spôsobili zánik vymáhaného nároku alebo bránia jeho vymáhateľnosti, alebo ak sú tu iné dôvody, pre ktoré je exekúcia neprípustná. To isté platí, ak sa namieta, že oprávnený alebo povinný nie sú právnymi nástupcami osoby uvedenej v exekučnom titule. Námietky musia byť odôvodnené a na dodatočne uvedené dôvody sa neprihliadne. Ak po podaní námietok exekútor upustil od vykonania exekúcie (§ 46), o námietkach netreba rozhodnúť. Podľa § 50 ods. 4 Exekučného poriadku, proti rozhodnutiu, ktorým sa vyhovelo námietkam, je prípustné odvolanie. Podľa § 201 ods. 2 Exekučného poriadku, účastník konania môže vzniesť u exekútora do 14 dní od doručenia upovedomenia o začatí exekúcie námietky proti trovám exekúcie. O námietkach rozhoduje súd (§ 45). Proti rozhodnutiu súdu o námietkach proti trovám exekúcie nie je prípustné odvolanie. 5. V prvom rade odvolací súd považuje za potrebné uviesť, že obe napadnuté uznesenia vydal zákonný sudca a nie vyšší súdny úradník. Odvolacia námietka povinného, ktorou namietal nezákonnosť vydaných rozhodnutí preto nebola dôvodná. 6. Napadnutým uznesením č. k. 3Er 899/2011 - 22 zo dňa 19.09.2013 súd zamietol námietky povinného proti exekúcii. Exekučný poriadok v ust. § 50 ani v inom ustanovení nestanovuje, že proti rozhodnutiu o zamietnutí námietok proti exekúcii je prípustné odvolanie. Odvolanie je prípustné iba v prípade, ak súd vyhovie námietkam proti exekúcii (expressis verbis § 50 ods. 4 Exekučného poriadku). Preto odvolanie proti rozhodnutiu o zamietnutí námietok proti exekúcií nie je prípustné (argumentum a contrario). 7. Vo vzťahu k zamietnutiu námietok povinného proti trovám exekúcie, o ktorých bolo rozhodnuté uznesením č. k. 3Er 899/2011 - 25 zo dňa 19.09.2013 odvolací súd poukazuje na ust. § 201 ods. 2 Exekučného poriadku, z ktorého priamo vyplýva, že proti rozhodnutiu súdu o námietkach proti trovám exekúcie nie je prípustné odvolanie. 8. Z dôvodu, že proti rozhodnutiu súdu o zamietnutí námietok proti exekúcii ani proti rozhodnutiu o zamietnutí námietok proti trovám exekúcie nie je odvolanie prípustné, odvolací súd postupom podľa ustanovenia § 386 písm. c) CSP odvolanie povinného odmietol. Z dôvodu rozhodnutia o podanom odvolaní z procesných dôvodov, vecnú správnosť napadnutých rozhodnutí odvolací súd neposudzoval. 9. Rozhodnutie bolo prijaté senátom Krajského súdu v Prešove v pomere hlasov 3 : 0. Poučenie: Proti tomuto rozhodnutiu odvolanie nie je prípustné. Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť s výnimkou prípadov podľa § 429 ods.2 v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSPO:2016:8611208303.2 (dáta aktuálne k 1. 11. 2026). Záväzné je znenie zverejnené súdom.




